ગુલાલને ઇચ્છા થઈ કે એ અંતરાને બોલાવી લે. પણ છેલ્લે અંતરા સાથે થયેલી વાત પરથી એને લાગતું હતું કે એ કોઈ પણ ભોગે પૈસા દેવાની તરફેણમાં નથી. એને બોલાવશે તો એ પૈસા નહીં જ આપવા દે. અને પોતે કોઈ પણ ભોગે આ જાળમાંથી છૂટવા માંગતી હતી. કરોડ રૂપિયા એના માટે બહુ મહત્વના નહોતા. મહત્વનો હતો જિંદગીનો આનંદ. કરોડ રૂપિયા નહીં આપે તો મલ્હાર હંમેશાં હેરાન કરતો રહેશે. આખરે ગુલાલે અંતરાને તો શું કોઈને પણ જાણ કર્યા વગર મલ્હારને પૈસા આપી દેવાનું વિચાર્યું. એણે મલ્હારને ટૂંકો જવાબ મોકલી આપ્યો, ‘હું પૈસા લઈને આવું છું. પણ તું એ વિડિયો વાઈરલ નહીં કરે અને ઓરિજિનલ સોર્સ મને આપજે.’ એ ફટાફટ ઘરે ગઈ.